32006R1667
L 312/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1667/2006 НА СЪВЕТА
от 7 ноември 2006 година
относно глюкозата и лактозата
(кодифицирана версия)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
като има предвид, че:
(1)
Регламент (ЕИО) № 2730/75 на Съвета от 29 октомври 1975 г. относно глюкозата и лактозата (3) бе няколкократно съществено изменян (4). В интерес на по-голямата яснота и рационалност следва да се извърши кодифициране на споменатия регламент.
(2)
За да се избегнат техническите затруднения при митническата обработка, Регламент (ЕИО) № 2658/87 на Съвета от 23 юли 1987 г. за тарифната и статистическа номенклатура и за Общата митническа тарифа (5), предвиди глюкозата, глюкозният сироп, лактозата и лактозният сироп да попаднат под една и съща позиция, а химически чистите глюкоза и лактоза да бъдат включени в друга.
(3)
Въпреки това глюкозата, която попада в подпозиции 1702 30 91, 1702 30 99 и 1702 40 90 по Комбинираната номенклатура, и лактозата, която попада в подпозиця 1702 19 00 по Комбинираната номенклатура, са включени в приложение I към Договора и следователно са предмет на системата за търговия с трети страни, регламентирана в съответните общи организации на пазари, към които се отнасят, докато химически чистите глюкоза и лактоза, които не са включени в приложение I към Договора, са предмет на системата от мита, чието икономическо значение може да се различава в значителна степен.
(4)
Тази ситуация създава затруднения, които са толкова по-съществени поради факта, че независимо от степента на пречистеност, въпросните продукти се извличат от едни и същи суровини. Kритерият за митническото класифициране между продуктите, които са химически чисти, и тези, които не са химически чисти, е 99 % степен на чистота. Продуктите с малко по-висока или малко по-ниска от тази степен на чистота могат да имат едно и също стопанско предназначение. Поради това прилагането на различни системи води до нарушения на конкуренцията, които са дори по-големи поради взаимозаменяемостта на тези продукти.
(5)
Единственото разрешение на тези трудности е продуктите да получават еднакво икономическо третиране, независимо от степента на пречистеност или в степен, която се преценява като нормална, като се хармонизира третирането на двата вида продукт.
(6)
Договорът не предвижда конкретно необходимите за подобно действие правомощия. При тези обстоятелства необходимите мерки могат да се предприемат на основание на член 308 от Договора. Освен това най-подходящата мярка е химически чистата глюкоза да бъде третирана като останалите видове глюкоза в съответствие с Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (6), както и химически чистата лактоза бъде третирана като останалите видове лактоза в съответствие с Регламент (ЕО) № 1255/1999 от 17 май 1999 г. относно общата организация на пазара на мляко и млечни продукти (7),
ПРИЕ НАСТОЯЩИЯ РЕГЛАМЕНТ:
Член 1
Режимът, предвиден съгласно Регламент (ЕО) № 1784/20 и приетите разпоредби за неговото прилагане, за глюкозата и глюкозния сироп, включени в подпозиции 1702 30 91, 1702 30 99 и 1702 40 90 по Комбинираната номенклатура, се разширява и върху глюкозата и глюкозния сироп, които са включени в подпозиции 1702 30 51 и 1702 30 59 по Комбинираната номенклатура.
Член 2
Режимът, предвиден за лактозата и лактозния сироп, включени в подпозиция 1702 19 00 по Комбинираната номенклатура, съгласно Регламент (ЕИО) № 1255/1999 и съгласно разпоредбите, които са приети за прилагането на посочения регламент, се разширява и върху лактозата и лактозния сироп, които са включени в подпозиция 1702 11 00 по Комбинираната номенклатура.
Член 3
Ако режимът за глюкозата и глюкозния сироп или за лактозата и лактозния сироп, които са включени съответно в подпозиции 1702 30 91, 1702 30 99, 1702 40 90 и 1702 19 00 по Комбинираната номенклатура, се промени в съответствие с член 37 от Договора или в съответствие с установените процедури за прилагането на посочения член, тези промени следва да обхващат по целесъобразност и глюкозата и глюкозния сироп или лактозата и лактозния сироп, включени съответно в подпозиции 1702 30 51, 1702 30 59 и 1702 11 00 по Комбинираната номенклатура, освен ако съгласно същите процедури не са предприети други мерки за хармонизирането на режима на тези продукти с режима на посочените по-горе продукти.
Член 4
Регламент (ЕИО) № 2730/75 се отменя.
Позоваванията на отменения регламент следва да се тълкуват като позовавания на настоящия регламент и да се четат в съответствие с таблицата за съответствие в приложение II.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 ноември 2006 година.